Tõstevõrk
Tõstevõrk on horisontaalselt vette asetatav tõstetav kurnpüünis, mis koosneb raamist ja sellele kinnitatud võrkkotist ning on ilma varre või ridvata. Raami läbimõõt või iga külje pikkus peab olema vähemalt 1 meeter. Tõstevõrk võib olla toru, püramiidi või koonuse kujuline, võrkseintega avaga ülespoole suunatud kott. See uputatakse valitud sügavusele teatud ajaks ning saagi meelitamiseks võrku kasutatakse valgust või sööta. Kui kalad on ujunud avause kohale, tõstetakse püünis veest välja. Tõstevõrk on kutselise kalapüügi vahend, Eestis on see leidnud kasutamist nt Kuressaare lahes.